xserve - Appleblog
Címkék » xserve
Az Xserve élt, él, és élni fog!
2016.10.11. 11:01 Címkék: xserve
Az Arstechnica emlékezett meg a méltatlanul elfeledett, diszkontinuált, kicselezett és kirúgott XServe-ről, az Apple rackszekrényekbe csúsztatható egykori szerveréről. Valamikor akkoriban, az XServe megszűnése környékén vált világossá, hogy az Apple ugyan nem szakít a profi felhasználókkal, csak épp ebbe a szektort is máshogy értelmezi, mint mások.
Az XServe ugyanis nem helyettesíthető a Mac Próval vagy a Mac mini Serverrel, akkor sem, ha az Apple ezt állította.
Csak az XServe tudta például a Lights Out Management (LOM) ficsört, amivel a rendszergazdák távolról is elérték a szenzorok adatait. Ugyanis a szerverek nem mindig vannak - vagy általában nincsenek - rákötve monitorra, így anélkül kell elérni a funkciókat. Meg hát ne feledkezzünk meg a bővíthetőségről, a több RAM slotról, a dupla betápról, a RAID konfigok támogatásáról.
Az Arstechnica megszólaltatott olyan adminisztrátorokat, akik a mai napig XSeerve-et használnak, sőt,
eBay-en vadásznak a régi példányokra!
Ennek az egyik oka az, hogy a 10+ éves hardverek még mindig nagyon megbízhatóak, kevés karbantartást igényelnek, és egy négymagos Xeonnal szerelt XServe-et 75 dollárért ki lehet fogni. Hibátlanul működő példányokat.
Valaki annyira elfogult, hogy még Windowst is ezen futtat. Ráteszi a VMWare ESXi-, innentől pedig bármilyen operációs rendszer mehet rajta. Persze a legtöbben nem erre használják. Kevés olyan folyamat van, amihez elengedhetetlen a Mac, de van még ilyen is. Valahol még mindig Network Homes-t futtatnak vele például, az Apple verzióját a Windows Roaming User Profiles-ára. Maverickset virtualizálnak vele, hogy aztán Mac OS 9-et virtualizáljanak. A szerverek világa sokkal kevésbé hajlandó váltani, hiszen működő szervereket nem szívesen dobnak ki, és mondjuk valahol még mindig FireWire 800 perifériákat használnak, amikhez nem nagyon lehet új vasakat rendelni. Átállni USB3-ra vagy Thunderboltra maga egy vagyon lenne - állítja egy lelkes XServe használó.
Szóval ne féljetek. Az XServe nem halt meg. És soha nem is fog! IGAZSÁGOT AZ XSERVE-NEK!
Kinyírják az XServe-et
2010.11.05. 18:24 Címkék: szerver xserve
2011. január 31-ével az Apple befejezi az XServe elnevezésű gépeinek forgalmazását. A vállalat 2002 óta forgalmazza a szervereit ezzel a névvel.
A kivégzésre lehetett számítani, az XServe 2009 áprilisa óta nem frissült, tehát a hardverelemek felett is eljárt már az idő, a vállalati szegmensben való elterjedésről ugyan jöttek biztató felmérések, pletykák, de hát ennek nincs nagyon jelentősége. Legalábbis nem annyi, hogy egy külön termékpalettát tartsanak fent a nyilvánvalóan nem húzótermékek csoportjába tartozó XServe név mögött.
Persze az XServe kinyírása nem jelenti a vállalati szegmens elhanyagolását, lazán becsusszant 2009 végén a Mac mini Server, most pedig a Mac Pro vonalon jelöltek ki egy speciális konfigurációt erre a célra.
A Mac Pro Serverben alapból egy 2,8 gigahertzes Xeon Nehalem dolgozik, emellé 8 gigabájt memória jár (négy 2 gigabájtos modulból), két egy terabájtos vinyó és egy korlátlan kliens licencszel ajánlott Snow Leopard Server operációs rendszer. A videókártya a többi modellhez hasonlóan alapból egy ATI Radeon HD 5770, és egy sima SuperDrive is jár a házba.
Az összeállítás 2999 dollár, persze simán megy feljebb is, például ha a 12 magos (két hatmagos), magasabb órajelű Xeon Westmere processzorokat kérjük bele, vagy a maximális, 32 gigabájt memóriát.
Az iMac Serverre valószínűleg hiába várunk, de a jelenlegi paletta a 999 dolláros Mac mini Servertől a 10 ezer dollár fölé konfigurálható Mac Pro Serverig minden bizonnyal lefedi az igényeket.
Új Xserve csapott le váratlanul az egész világra
2009.04.08. 07:36 Címkék: xserve
Megjelent az Apple új, professzionális feladatokra megalkotott számítógépe, nem hiszem, hogy sok olyan lesz köztetek, aki most majd rohan az első kereskedésbe venni egyet, de azért lássuk, mi van benne.
Az Xserve felépítése sokban emlékeztet a Mac Próéra, lényegében ugyanazt tudja, mint a kövérebb testvér, csak ebben a kategóriában a grafikus gyorsító például tökéletesen indiferens. Az alapgépbe 2,26 gigahertzes Nehalem-alapú Xeon került, ami bizonyos munkafeladatok alatt másfél-kétszeres teljesítményre képes, mint egy hasonló órajelen futó Core 2-es Xeon. A gépbe 3 gigabájt memóriát és 160 gigabájtos merevlemezt pakolt az Apple, a rendszer ára 3 ezer dollár.
Majdnem ugyanezt tudja a nagytesó, csak abba két processzor került, cserébe az ár 3600 dollárra ugrik. Lehetőség van arra is, hogy az Xserve 128 gigabájtos SSD-ről bootoljon.
Én mindenesetre lecserélem ilyenekre a MacBookot.
Új szervert ad ki az Apple
2009.04.03. 10:50 Címkék: xserve
Korábban már találtak utalást a Mac OS X 10.5.7 bétájában egy Xserve 3,1-es modellre, valamint egy Marvell Yukon 2 Ethernet vezérlőre is, ami kizárólag az XServe családba passzolna bele, viszont a jelenlegi modellben nem található ilyen.
Ezután az Apple Store-on került ki egy hibás hivatkozás. Egy kép ment volna ki az Xserve oldalára, de a fájl útközben valahol elveszett. A neve azonban árulkodó: promo-ribbon-nehalem.jpg, a kép szövege pedig ez lett volna: Pre-order the new Xserve with Intel Xeon (Nehalem), vagyis előrendeléseket lehet nemsokára leadni a Nehalemes szerverekre.
Az Apple XServe népszerűtlen
2008.02.28. 09:15 Címkék: xserve
A Sydney Morning Herald egy érdekes cikket közölt le, az érdekeset úgy értem, hogy furcsa. Liam Gunsont, az IDC elemzőjét idézve azt fejtegetik, hogy noha a Macintosh számítógépek népszerűek, az Apple mégsem lehet meghatározó a nagyvállalati szegmensben, amíg az átütő fejlesztések ezen a téren váratnak magukra. Az XServe-nek nem sikerült meghódítani a piacot, az Apple nem tud elterjedni a vállalati környezetben.
A legnagyobb problémának az Apple szerverek rugalmatlanságát nevezi meg a szakértő. A kaliforniai cég szervereinek beillesztése meglévő rendszerek mellé ugyanis olyan kihívás, amit nem szívesen vállal fel senki. Az IT menedzserek azért is tartanak a váltástól, mert ki lennének szolgáltatva egyetlen szállítónak, aki ráadásul kiszámíthatatlan, az Apple ugyanis titkolja a fejlesztéseinek irányvonalát. Szóval a menedzserek rémálma.
Szerencséje az Apple-nek, állítja a cikk, hogy tudja futtatni a Windowst,erre majd harapnak az IT-sek! Itt kacéran felvontam a szemöldökömet, mint Rúzsa Sándor. Vajon jó alternatíva a Windows futtatása Apple gépeken? Valóban ez lenne az iránya a kaliforniai cég szerverfejlesztéseinek? Aligha.